৭০ লাখ টাকার ইয়াবাসহ ড্রাইভার ও হেলপার গ্রেফতার

জে. জাহেদ, চট্টগ্রাম:

চট্টগ্রাম কর্ণফুলীর মইজ্জ্যারটেক এলাকা থেকে ৩৫ হাজার পিস ইয়াবাসহ দুজনকে গ্রেফতার করেছে থানা পুলিশ।
গ্রেপ্তারকৃত আসামিরা হলেন- ট্রাক চালক রাকিব মোল্লা(২৯) ও তার সহকারী (হেলপার) আশরাফুল খান (৩০)।
সোমবার (৬ নভেম্বর) রাত ১১টার দিকে উপজেলার মইজ্জ্যারটেক চেকপোস্টের সামনে থেকে তাদের আটক করা হয়। এসময় তাদের ব্যবহৃত ট্রাকটি জব্দ করে পুলিশ।
পুলিশ জানায় জব্দকৃত ইয়াবার আনুমানিক বাজার মূল্য ৭০ লাখ টাকা প্রায়।
বিষয়টি নিশ্চিত করেছেন কর্ণফুলী থানার ভারপ্রাপ্ত কর্মকর্তা মো. জহির হোসেন।
গ্রেপ্তারকৃত রাকিব মোল্লা ফরিদপুর জেলার কোতোয়ালী থানার আলিয়াবাদ গ্রামের আলতাফ মোল্লা প্র: পাখি ড্রাইভারের ছেলে। এবং আশরাফুল একই জেলার বোয়ালমারী থানার দাদপুর গ্রামের মো. রহমান খানের ছেলে।
শিকলবাহা পুলিশ ফাঁড়ির ইনচার্জ এস আই মোবারক হোসেন বলেন, গোপন সংবাদের ভিত্তিতে মইজ্জ্যারটেক চেকপোস্টের সামনে অভিযান চালিয়ে ট্রাক চালকসহ দুজনকে আটক করা হয়। এসময় একটি মালবাহী ট্রাক থেকে ৩৫ হাজার ইয়াবা উদ্ধার করা হয়। ট্রাকটি জব্দ করা হয়েছে। গ্রেফতারদের বিরুদ্ধে মাদকদ্রব্য নিয়ন্ত্রণ আইনে মামলা হয়েছে। তাদের আদালতে হাজির করা হবে।